送黄成甫殿講被召
作者：王邁
朝代：宋

paragraphs: 泉爲閩望郡，山海來航梯。
琛貢交異域，珠貝象玳瓈。
腥風易涴人，濁如雨後泥。
不屑受點污，除非辟塵犀。
南渡賢太守，前稱王梅溪。
中間西山真，後有苕川倪。
近歲李竹湖，四賢玉雪齊。
他守非不賢，多以慾境迷。
一罅苟可投，趨者由旁蹊。
利心長萌蘗，公道生蒺藜。
鴞見腐鼠嚇，鳳甘梧桐棲。
物性殊潔穢，人品隨高低。
君侯第一人，壯氣干虹蜺。
天墀一長鳴，萬馬不敢嘶。
爲州上異最，趨覲下宸奎。
歸裝試檢點，定無南物齎。
時艱方急賢，君命焉可稽。
巨艦方解維，穹車正發輗。
憶昔端平初，衆正咸登躋。
如人墮夢境，忽聽警旦雞。
云何不常泰，一變成孤睽。
大老遽淪謝，善類誰提撕。
菊坡未起南，鶴山斥歸西。
朽屋費撐拄，洪流欠障隄。
蜀道橫豺虎，邊城喧皷鼙。
流民滿京輔，溝壑填髫倪。
弊事非一端，言之重酸悽。
醫國要大藥，去膜須金篦。
君子與小人，却是一巨題。
願爲君子者，名檢身自褆。
皎然不可玷，琳琅別介圭。
凜然不可犯，貞女處幽閨。
必服羣小心，始去禾中稊。
義利生一念，治亂分兩畦。
老我以狂故，屢爲語穽擠。
朝行辭鵷鷺，野性便鳧鷖。
附熱恥翕翕，耐寒甘凄凄。
荷君不世情，猶念故人綈。
紅絮正飛零，綠陰被長堤。
送客洛陽橋，春風逐馬蹄。
相期在遠大，不敢惜分携。